Aksie is nodig om misdaad te bekamp, nie gebed nie, sê IVPDie Inkatha Vryheidsparty (IVP) het Donderdag Mxolisi Kaunda, LUR vir gemeenskapsveiligheid in KwaZulu-Natal, gemaan om praktiese stappe te doen om misdaad te bekamp in plaas daarvan om net gebedsbyeenkomste te hou. Kaunda het Donderdag ŉ gebedsbyeenkoms in Maqeleni in eShowe gereël. Die gebied word geteister deur geweld ná bewerings van veediefstal. Huise is aan die brand gesteek en dit het tot sterftes gelei. “Die IVP is van mening dat gebed sonder optrede magteloos is, want ons liefdevolle God het aan mense vrye wil gegee. Wanneer ons daardie vrye wil gebruik om onaanvaarbare en onuitspreeklike gruweldade te pleeg, kan ons nie van Hom verwag om dit reg te maak nie. Ons land het boonop talle godsdienstige organisasies en geseënde mans en vroue van God wat deurgaans bid vir hierdie gruweldade in ons land,” het Blessed Gwala, IVP-woordvoerder van gemeenskapsveiligheid, gesê. “Die LUR is onverstandig om eerder ŉ gebedsbyeenkoms te reël in plaas daarvan om seker te maak dat die misdadigers wat mense by Maqeleni vermoor, in hegtenis geneem word. Die LUR moet kies of hy ŉ pastoor wil word of ŉ LUR wil bly. Hy kan nie tegelykertyd ŉ speler en ŉ skeidsregter wees nie.” Inwoners van Maqeleni, ŉ klein plaasgemeenskap, word geteister deur gewelddadige misdade wat met veediefstal verbind word. Verskeie persone is reeds dood en gesinne is in hul huise aangeval. Kaunda se kantoor het op 12 Februarie aangemeld sewe persone is reeds dood en daar was vier pogings tot moord. Niemand is tot dusver in verband met die moorde in hegtenis geneem nie. Drie persone is in hegtenis geneem in verband met aanklagte van poging tot moord.